**Vaikas gali turėti dvi mamas – po tokio teismo sprendimo advokatas gavo apdovanojimą**

Advokatų kontora „Ellex“ buvo įvertinta tarptautiniuose apdovanojimuose „EMEA Women in Business Law Awards 2025“, skatinančiuose lyčių lygybę ir įtrauktį. Birželio 26 d. Londone vykusioje iškilmingoje ceremonijoje „Ellex“ buvo paskelbta metų „Pro Bono kontora“ už reikšmingą indėlį visuomenei teikiant nemokamas teisines paslaugas. Šis įvertinimas skirtas už advokato Donato Murausko pasiekimą byloje, kurioje teismas pripažino dviejų moterų teisę būti bendro vaiko motinomis. „Ellex Valiunas“ šioje byloje klientėms atstovavo neatlygintinai.

„Nors tokios bylos yra vertinamos itin individualiai, šis konkretus atvejis – kaip pirmasis toks – gali tapti teisinių veiksmų kelio pavyzdžiu poroms, susiduriančioms su panašiomis situacijomis. Šios bylos laimėjimas – tai vaiko teisių prioriteto pasiekimas. Teismas išgirdo, kad visų pirma turi būti atsižvelgta į vaiko interesus, jie turi būti saugomi, tai yra konstitucinis principas“, – vertindamas apdovanojimą teigia „Ellex Valiunas“ advokatas Donatas Murauskas.

2024 m. gruodžio pradžioje Vilniaus miesto apylinkės teismas priėmė istorinį sprendimą, kuriuo remiantis oficialiai pripažinta, kad dviejų vaiką šeimoje auginančių moterų – Lietuvos žmogaus teisių centro vadovės Jūratės Juškaitės ir Lygių galimybių kontrolierės Birutės Sabatauskaitės dukra turi dvi mamas.

„Women in Business Law Awards“ kasmet pagerbia teisininkes, kurios reikšmingai prisideda prie verslo teisės vystymo, bei advokatų kontoras, aktyviai skatinančias lyčių lygybę, įtrauktį ir moterų talentų ugdymą. Šie apdovanojimai įprasmina profesinius pasiekimus ir pažangias iniciatyvas, kuriomis siekiama lygių galimybių teisinėje profesijoje.

Šių metų apdovanojimuose „Ellex Valiunas*“* pelnė tris prestižinius tarptautinius įvertinimus. Už nuoseklų profesionalumą ir lyderystę regione, „Ellex“ buvo pripažinta metų advokatų kontora Baltijos šalyse. Taip pat, kontoros partnerė Vilija Vaitkutė Pavan atsiėmė metų komercinio arbitražo teisininkės apdovanojimą.

Kontaktai žiniasklaidai:

**Paulius Žeimys**

Advokatų kontoros „Ellex Valiunas“

Komunikacijos projektų vadovas

M. +370 609 36497

El. p. paulius.zeimys@ellex.legal